Curtea Constituţională a României a respins, miercuri, sesizarea preşedintelui Klaus Iohannis privind Legea bugetului de stat pe anul 2019. Șeful statului l-a numit, zilele trecute, „bugetul rușinii naționale”.

Citește și PSD, după decizia CCR: Iohannis trebuie să își ceară scuze de la copii

Actualizare 12:45. Reacția senatorului liberal Florin Cîțu.

„Legea plafoanelor la bugetul de stat se întoarce în Parlament. Decizia CCR. Bugetul nu poate să fie promulgat până când legea plafoanelor nu este adoptată în Parlament. Legea plafoanelor trebuie să respecte pactul fiscal - deficit structural de 1%. Acum înțelegeți de ce Teodorovici nu vrea să semneze declarația pe propria răspundere? Nu vrea să-și asume bugetul pentru că știe că informațiile nu sunt adevărate!”, spune senatorul PNL Florin Cîțu.

Actualizare 11:35. CCR a respins sesizarea președintelui Klaus Iohannis privind legea bugetului, potrivit informațiilor Digi24.

În schimb, a fost admisă sesizarea pe legea plafoanelor, pentru că parlamentarii au modicat-o după ce a trecut deja de Parlament.

Pe 22 februarie, şeful statului a trimis CCR o sesizare de neconstituţionalitate asupra Legii bugetului de stat pe anul în curs.

În documentul transmis CCR, preşedintele arată, printre altele, că Legea bugetului a fost adoptată cu încălcarea rolului şi atribuţiilor Consiliului Fiscal, care trebuia să emită o opinie cu privire la toate amendamentele admise pe parcursul dezbaterilor parlamentare.

Klaus Iohannis spune că nu a fost respectată nici atribuţia Consiliului Fiscal de a emite o opinie cu privire la declaraţia de conformitate semnată de prim-ministru şi ministrul Finanţelor Publice.

El invocă şi adoptarea acestei legi cu încălcarea principiilor şi reglementărilor privind responsabilitatea fiscal-bugetară.

Klaus Iohannis denunță că Dăncilă și Teodorovici nu au semnat declarația de răspundere

Potrivit lui Iohannis, în fişa parcursului legislativ al Legii bugetului de stat pe anul 2019 nu se regăseşte o declaraţie de răspundere a premierului şi a ministrului de Finanţe, aşa cum prevede legislaţia.

Preşedintele precizează şi că actul normativ a fost adoptat cu încălcarea prevederilor din Legea fundamentală, potrivit cărora, „ca urmare a aderării, prevederile tratatelor constitutive ale Uniunii Europene, precum şi celelalte reglementări comunitare cu caracter obligatoriu au prioritate faţă de dispoziţiile contrare din legile interne, cu respectarea prevederilor actului de aderare”.

Șeful statului susţine, totodată, că raportul privind situaţia macroeconomică pe anul 2019 şi proiecţia acesteia pe anii 2020 - 2022 a fost depus de către Guvern, conform obligaţiei sale legale, însă acesta se fundamentează pe o situaţie care ignoră evoluţiile la nivelul economiei mondiale şi europene.

Sursa: Digi24, Agerpres